«Παρακαλώ αφορίστε με» (επιστολή στον Αρχιεπίσκοπο)

Έναν... ομολογουμένως πρωτόγνωρο για τα κυπριακά δεδομένα τρόπο αντίδρασης στις θέσεις που κατά καιρούς εκφράζει η Εκκλησία της Κύπρου και ο επικεφαλής της επί σειρά θεμάτων, βρήκε ένας νέος άνθρωπος, ο οποίος ζητεί τον αφορισμό του. Πρόκειται για τον 29χρονο Κλεάνθη Ρούσο, ο οποίος απέστειλε επιστολή στον Προκαθήμενο της Εκκλησίας της Κύπρου, ζητώντας του να τον αφορίσει από το Σώμα της Εκκλησίας και να αφαιρέσει το όνομά του από όλα τα αρχεία/μητρώα της Ιεράς Αρχιεπισκοπής.





Ο Κλεάνθης Ρούσος, αρχιτέκτονας στο επάγγελμα, δηλώνει άθεος και αμφισβητεί τις θέσεις της θρησκείας εν γένει, αλλά και της Εκκλησίας της Κύπρου ειδικότερα σε σειρά θεμάτων, όπως τα δικαιώματα των ομοφυλοφίλων, τα δικαιώματα των γυναικών στο σώμα τους και το ζήτημα της ταφής των νεκρών.Μιλώντας στο philenews και επεξηγώντας τους λόγους που τον οδήγησαν σε αυτή του την απόφαση, ο κ. Ρούσος ανέφερε πως οι λόγοι είναι κυρίως ηθικοί, καθώς θεωρεί πως «η ορθόδοξη εκκλησία ως θεσμός έχει αποδείξει με την συμπεριφορά και τις πράξεις των κληρικών της πως όχι μόνο δεν πράττει αυτά που δήθεν δίδαξε ο Χριστός, αλλά σε πάρα πολλές περιπτώσεις πράττει ακριβώς τα αντίθετα».

«Δεν επιθυμώ να έχω καμία σχέση με το θεσμό της Εκκλησίας, του οποίου οι ηθικές αξίες έπαυσαν να συνάδουν με τις δικές μου», δηλώνει χαρακτηριστικά.



Ιδιαίτερη αναφορά έκανε ο κ. Ρούσος στον Αρχιεπίσκοπο Χρυσόστομο Β’, τον οποίο κατηγορεί για ενασχόληση με εμπορικές και οικονομικές δραστηριότητες, για εμπλοκή στο Κυπριακό και για παραμέληση των πνευματικών του καθηκόντων. «Πιο συχνά ακούμε τον Αρχιεπίσκοπο να παραπονιέται για εμπόδια που βρίσκει στα εμπορικά του συμφέροντα ή για τις θέσεις του στο Κυπριακό, παρά για θέματα αμιγώς πνευματικά», δήλωσε χαρακτηριστικά ο 29χρονος.



«Επιθυμώ να αποποιηθώ της ιδιότητάς μου ως μέλος αυτού του θεσμού, ο οποίος εν μέρει αντλεί τη δύναμή του από τα μέλη του», κατέληξε ο κ. Ρούσος.



Σημειώνεται ότι στην επιστολή που παρέδωσε ο ίδιος προσωπικά στην Ιερά Αρχιεπισκοπή, ο 29χρονος απευθύνεται στον Αρχιεπίσκοπο Χρυσόστομο Β’ με το κοσμικό του όνομα (Ηρόδοτος Δημητρίου) και του ζητεί να τον αφορίσει, παραθέτοντας τους λόγους της απόφασής του.



Αυτούσια η επιστολή:



Κύριε Η. Δημητρίου



Θέμα: Διαγραφή του ονόματος μου από όλα τα αρχεία της Αρχιεπισκοπής Νέας Ιουστινιάνης και Πάσης Κύπρου και αφορισμός μου από το σώμα της εκκλησίας.



Ονομάζομαι Κλεάνθης Ρούσος και είμαι Άθεος. Η πίστη μου προς τον χριστιανικό θεό έχει κλονιστεί στα θεμέλια της μετά την έκθεση μου στην φιλοσοφία, τις επιστημονικές θεωρίες και τις κοινωνικές επιστήμες.



Η έννοια του Χριστιανικού θεού δεν μπορεί να εξηγήσει την ουσία της ύπαρξης και της ζωής, πράγματα τα οποία εξηγούνται μόνο με έννοιες όπως το πρωτόνιο, το σύμπαν και τις μαρξιστικές θεωρίες για την αξία.



Επίσης η ορθόδοξη εκκλησία σαν θεσμός έχει αποδείξει με την συμπεριφορά και πράξεις των κληρικών της πως όχι μόνο δεν πράττει αυτά που δήθεν έχει διδάξει ο Χριστός αλλά σε πάρα πολλές περιπτώσεις έχει πράξει τα ακριβώς αντίθετα. Ως συνέπεια εγώ δεν θέλω να έχω καμία σχέση μαζί με τον προαναφερθέν θεσμό, του οποίου οι ηθικές αξίες έπαυσαν να συνάδουν με τις δικές μου.



Για όλους τους πιο πάνω λόγους τους οποίους είμαι διατεθειμένος να αναπτύξω σε κατ' ιδίαν συνάντηση μας αιτούμαι όπως αφαιρέσετε πάραυτα το όνομα μου από κάθε μητρώο, αρχείο και/ή άλλη λίστα που διατηρείτε με τα μέλη της εκκλησίας. Περαιτέρω σας παρακαλώ όπως πάρετε τις κατάλληλες ενέργειες για να με αφορίσετε από το σώμα της εκκλησίας.



Είμαι στην διάθεση σας για τυχόν απορίες και/ή διευκρινίσεις χρειάζεστε.



Με εκτίμηση,

Κλεάνθης Ρούσος